**ПРЕДЛОГ**

**ИЗВЕШТАЈ О РАДУ**

**КОМОРЕ ЗДРАВСТВЕНИХ УСТАНОВА СРБИЈЕ**

**ЗА ПЕРИОД ЈАНУАР-ДЕЦЕМБАР 2014. ГОДИНЕ**

**УВОД**

Извештај о раду Коморе здравствених установа Србије садржи преглед најзначајнијих активности Коморе, њених органа и радних тела, као и Стручне службе Коморе у 2014. години.

Активности Коморе, засноване на закону, опредељене су Статутом Коморе, планским документима Коморе и текућим потребама здравствених установа - чланица Коморе.

Годишњи извештај има три дела у којима су презентовани:

I Рад органа Коморе;

II Реализација планских приоритетних задатака Коморе;

III Рад Стручне службе Коморе.

**I РАД ОРГАНА КОМОРЕ**

1. **Скупштина**

На редовној седници, одржаној **19. 03. 2014**. године у Институту за рехабилитацију Београд „Селтерс“ у Младеновцу, Скупштина Коморе је усвојила:

1. Извештај о раду Коморе за 2013. годину,
2. Извештај о финансијском пословању Коморе за 2013. годину,
3. План рада Коморе за 2014. годину и
4. Финансијски план Коморе за 2014. годину.

На истој седници, Скупштина Коморе је, на иницијативу Надзорног одбора, претходну сагласност Статутарне комисије Скупштине Коморе и на предлог Управног одбора Коморе, донела одлуку о измени и допуни члана 6. став 1 и алинеја 1. и 14. истог члана Статута Коморе, који дефинишу делатност Коморе, а ради усклађивања са Законом о класификацији делатности и уподобљавања шифре делатности, под којом се Комора води у Регистру јединица разврставања, са делатношћу коју Комора de facto обавља.

Потребу и значај измена и допуна Статута Коморе, претходно је образложио секретар Коморе Драган Морача, наводећи да је Комора сврстана у Регистру јединица разврставања под шифром 8690 – „остала здравствена заштита“, под којом се воде добитне организације. Обзиром да делатност Коморе није „остала здравствена заштита“ и да је Комора, као удружење здравствених установа (пословних субјеката), недобитна организација, Комора је код Привредног суда у Београду, као регистрационог суда, покренула поступак за промену постојеће шифре делатности у шифру 94.11 - „делатност пословних удружења и удружења послодаваца“, под којом се воде удружења одн. недобитне организације.

Привредни суд у Београду, решењем посл. бр. 1 фи 144/14, донетим 31. 03. 2014. године, усвојио је захтев Коморе здравствених установа Србије за промену шифре делатности и у судски регистар делатност Коморе уписао под шифром 94.11. „делатност пословних удружења и удружења послодаваца“.

**2. Управни одбор**

Управни одбор Коморе је током 2014. године одржао **шест** редовних седница.

Из разлога хитности, а по процедури утврђеној Пословником о раду Управног одбора, чланови Управног одбора су се у протеклој години, у два наврата, изјашњавали електронским путем. Први пут, у периоду од 10. до 12. марта, о изменама и допунама члана 6. став 1. Статута Коморе (промена шифре делатности Коморе) и други пут, од 14. до 16. јула, о предлогу да др мед. сци. Градимир Драгутиновић, саветник генералног директора Клиничког центра Србије, буде представник Коморе здравствених установа Србије у Здравственом савету Србије.

На седници, одржаној **20. 02. 2014.** године, Управни одбор је утврдио предлоге:

1. Извештаја о раду Коморе за 2013. годину;

2. Извештаја о финансијском пословању Коморе за 2013. годину;

3. Плана рада Коморе за 2014. годину;

4. Финансијског плана Коморе за 2014. годину.

Утврђени предлози ових аката упућени су Скупштини Коморе, која их је усвојила на седници, одржаној **19. 03. 2014.** године.

Управни одбор је на истој седници усвојио Извештај Уредништва часописа „Здравствена заштита“ за 2013. годину, Програмску оријентацију и План излажења часописа у 2014. години и Правилник о уређивању и издавању часописа „Здравствена заштита“.

Управни одбор је усвојио и Извештај о попису имовине и обавеза Коморе здравствених установа Србије, са стањем на дан 31.12.2013. године, који је саставила Комисија за попис имовине и обавеза Коморе.

Подносећи извештај о раду Комисије за медицину рада Управног одбора Коморе, председница ове комисије мр Маријана Матић, известила је Управни одбор да је Комисија у релативно кратком року одржала две седнице, због важности и хитности тема које су биле на дневном реду. На првој седници, одржаној 30.10.2013. године у Нишу, расправљало се о могућности престанка финансирања служби медицине рада од стране Републичког фонда за здравствено осигурање. Тим поводом, Комисија је предложила одговарајуће измене Закона о здравственој заштити и Закона о здравственом осигурању и дала своје предлоге услуга медицине рада. На другој седници, одржаној 11.12.2013. године у Новом Саду, на којој се расправљало о Закону о безбедности и здрављу на раду, Комисија је формулисала конкретне предлоге и сугестије везане за положај и послове медицине рада и предложила да се у оквиру РФЗО формира један посебан фонд за медицину рада.

Управни одбор се сагласио са предлозима и закључцима Комисије за медицину рада, које је презентовала председница комисије мр Маријана Матић и задужио Стручну службу Коморе да исте упути Министарству здравља.

Поводом умањења плата у здравству по основу „солидарног пореза“, Управни одбор је својим закључком, упозорио на могуће негативне последице доследне примене

Закона о умањењу нето прихода лица у јавном сектору у здравственој делатности која може проузроковати значајне потешкоће у организацији континуиране службе у систему здравствене заштите Републике Србије. Закључак Управног одбора достављен је Министарству здравља и Министарству финансија.

На седници, одржаној **24.04.2014.** године, Управни одбор је усвојио Информацију по коначном обрачуну припадајуће накнаде здравственим установама из Плана мреже за 2013. годину и Информацију о обезбеђености љуским ресурсима у здравственим установама из Плана мреже у Републици Србији.

 На истој седници, Управни одбор је усвојио План набавки Коморе за 2014. годину.

Ради спровођења поступка набавке у Комори, Управни одбор је образовао Комисију за набавке и Комисију за жалбе, од по пет чланова - представника чланица Коморе и Стручне службе Коморе.

Управни одбор Коморе верификовао је Одлуку чланова Управног одбора који су се, у периоду **од 10.03. до 12.03.2014.** године, електронским путем, у већини позитивно изјаснили о предлогу измена и допуна члана 6. став 1. као и алинеја 1 и 14. истог члана Статута Коморе (промена шифре делатности Коморе).

Председник Управног одбора проф. др Георгиос Константинидис, у наставку седнице, подсетио је чланове Управног одбора да је Комора здравствених установа Србије власник пословног простора у Новом Саду, који користи тамошње Одељење Стручне службе Коморе и навео да је тај простор у прилично лошем стању јер 30 година није реновиран, предложивши његову адаптацију. Секретар Коморе Драган Морача упознао је чланове Управног одбора са финансијским аспектом адаптације и фазама спровођења исте. Сагласивши се са предлогом и образложењем за адаптацију пословног простора Коморе у Новом Саду, Управни одбор је, својом одлуком, одобрио адаптацију, с тим да се спроведе у две фазе. У првој фази, обавили би се молерско-фарбарски, керамичарски, подополагачки и слични радови, у износу до 695.000 динара, а у другој фази, која би се спровела до краја 2014 или у 2015. години, пословни простор би се опремио, у износу до 400.000 динара.

На седници, одржаној **13.06.2014.** године, Управни одбор је разматрао Анализу финансијских извештаја здравствених установа Србије за период 01.01-31.12.2013. године коју је сачинила Стручна служба Коморе, а на седници је образложио доц. др Мирослав Чавлин, председник Комисије за правна и економско-финансијска питања.

Управни одбор, тим поводом, усвојио је следеће закључке:

- да се сагледа могућност задржавања рока плаћања на 120 дана, уместо 90 дана, како је планирано да буде од 2015. године;

- да се нађе начин за ванредно измирење обавеза по основу јавног дуга за остале материјалне трошкове здравствених установа из ранијег периода;

- да се изграде мере за побољшање ликвидности и солвентности, везано за принудне наплате и по другим основама, нпр. стоматологија;

- да се тражи стварање услова за ефикасно тржишно пословање, пре свега установа које се саме финансирају, а то посебно због Закона о буџетском систему и питања сопствених прихода;

- да се сагледају здравствене потребе становништва Србије и да се то ослика у финансијском плану РФЗО-а, пре свега имајући у виду смањење доприноса за здравство;

- да се изнађе правично и ефикасно решење за преузимање предметних обавеза, имајући у виду настале промене и плаћања која су установе извршиле после 30.09.2012. године, а односе се на плаћање обавеза које су сада предмет јавног дуга;

Услед диспропорције у времену ступања на снагу Закона о преузимању обавеза здравствених установа према веледрогеријама (крај децембра 2012. године) и датума за евидентирање јавног дуга (30.09.2012. године), неопходно је наћи решење које треба да иде у правцу да се не умањују средства текућег пословања установе, а на основу измирења обавеза које су сада јавни дуг те да се избегне ризик да се не преузму све обавезе установа, које су законом предвиђене.

Поводом катастрофалних поплава које су, маја 2014. године, задесиле Србију, секретар Коморе Драган Морача упознао је Управни одбор са иницијативом да се Комора прикључи акцији пружања хуманитарне помоћи угроженима од поплава и допринесе бржем отклањању њених штетних последица, а у складу са могућностима Коморе.

Управни одбор једногласно је прихватио ову иницијативу и донео одлуку да Комора, на име помоћи угроженима од поплава, из сопствених средстава уплати износ од 300.000,00 динара на наменски рачун Владе Републике Србије.

На седници, одржаној **25.09.2014.** године, Управни одбор је, разматрао Информацију о финансијском пословању здравствених установа Србије за период 01.01-30.06.2014. године коју је сачинила Стручна служба Коморе, а образложио је доц. др Мирослав Чавлин. У расправи која је уследила, између осталог, апострофиран је положај државних апотека у ситуацији када и приватне апотеке закључују уговоре са РФЗО. Представници државних апотека у Управном одбору, указали су у својим дискусијама на примере нелојалне конкуренције од стране приватних апотека, наводећи да ове апотеке не наплаћују партиципацију од осигураника, већ је одбијају на свој рачун.

Управни одбор усвојио је затим следеће закључке:

- Комора здравствених установа Србије, као легитимни представник свих здравствених установа у државној својини, инсистира на законитости пословања апотека, како државних, тако и приватних и упућује сугестију Републичком фонду за здравствено осигурање да испрати закључивање уговора са овом групацијом здравствених установа, уз поштовање позитивних прописа и без дискриминације.

- Управни одбор Коморе здравствених установа Србије поздравља уочену чињеницу да се текући трошкови пословања здравствених установа боље прате сада, него претходних година и предлаже да се дуговања из претходног периода реше тако, да не оптерећују редовно пословање.

На истој седници Управног одбора разматрана је Иницијатива Коморе за измену и допуну Закона о буџетском систему.

Председник Управног одбора, проф. др Георгиос Константинидис подсетио је да је Комора, пре годину и по дана, покренула Иницијативу за измену и допуну одредби Закона о буџетском систему које регулишу располагање сопственим средствима у здравственим установама. Тада је примена ових одредби Закона одложена до 01. јануара 2015. године, делом захваљујући и иницијативи Коморе. Са садржином Иницијативе Коморе и предложеним изменама и допунама Закона о буџетском систему, Управни одбор је, затим, упознао секретар Коморе Драган Морача.

С обзиром да покренута Иницијатива Коморе није дала резултате, односно, спорне одредбе Закона о буџетском систему, у међувремену. нису измењене и допуњене, Управни одбор Коморе, донео је одлуку да се Иницијатива за измену и допуну Закона о изменама и допунама Закона о буџетском систему из 2012. године обнови и иста, са писаним образложењем, упути Министарству финансија, Министарству здравља и Републичком фонду за здравствено осигурање.

Поводом актуелних проблема здравствених установа на примарном нивоу здравствене заштите који се тичу финансирања плата, путних трошкова и јубиларних награда за неуговорене раднике, статус неуговорених лекара, прелазак уговорених радника из једне филијале у другу, као и повраћај бонитета за лекове Републичком фонду за здравствено осигурање, Управни одбор је, на истој седници, усвојио одговарајуће закључке, у тексту који је предложила Комисија за примарни ниво здравствене заштите, а образложио др Лоди Габор, председник ове комисије.

Опширније о расправи и закључцима Управног одбора, усвојеним с тим у вези - у наставку Извештаја.

Управни одбор Коморе, на истој седници, верификовао је Одлуку донету електронским изјашњавањем већине чланова Управног одбора Коморе, да др сци. мед. Градимир Драгутиновић, буде представник Коморе здравствених установа Србије у Здравственом савету Србије.

 Председник Управног одбора, проф. Константинидис известио је чланове Управног одбора да ће се скуп представника Европског удружења болница - НОРЕ (European Hospital and Healthcare Federation), чији је Србија придружени члан, одржати у Србији 27. и 28. новембра 2014. године на нивоу националних координатора и “официра за везу”. Тим поводом, а на предлог проф. Константинидиса, Управни одбор је формирао Организациони одбор, у саставу: Драган Морача, секретар Коморе, Зоран Станојевић, национални координатор и Маријана Стојановић, PR Коморе.

Управни одбор је, на седници одржаној **27.11.2014.** године, разматрао и усвојио Анализу финансијских извештаја здравствених установа Србије за период 01.01-30.09.2014. године коју је сачинила Стручна служба Коморе, а образложио је доц. др Мирослав Чавлин, председник Комисије за правна и економско-финансијска питања Управног одбора Коморе.

У наставку седнице, председник Управног одбора, проф. др Георгиос Константинидис известио је чланове да ће у 13,30 часова тога дана бити одржан, раније најављени, састанак националних координатора и “официра за везу” - НОРЕ у Београду. Проф. Константинидис је подсетио да је Србија у овој организацији, за сада још у својству придруженог члана, али да тај статус има и једну предност, а то је двоструко или чак троструко нижи износ чланарине за Комору здравствених установа Србије, која, на годишњем нивоу, износи око 2.500 евра. Посебно је истакао да је ово први састанак тог нивоа који се одржава изван Европске уније и да је одзив веома велики, готово 100%, што је признање Комори, као домаћину.

Говорећи о поновљеној иницијативи Коморе да се реши проблем стоматолога у државном здравству, проф. Константинидис је навео да је, тим поводом, одржан састанак у Републичком фонду за здравствено осигурање са Слободаном Аћимовићем, в.д. заменика директора Фонда. Председник Управног одбора, посебно је нагласио, да се овој Иницијативи Коморе придружило и Министарство здравља. На састанку у Републичком фонду за здравствено осигурање договорено је да у буџет Републике буду уврштена и средства за исплату отпремнина стоматолозима, у неком наредном кругу рационализације у здравству.

Председник Управног одбора подсетио је и овом приликом да су Министарство здравља и Републички фонд за здравствено осигурање подржали Иницијативу Коморе за измену Закона о буџетском систему – да се здравствене установе изузму од лишавања располагања сопственим средствима. Интенција је да то буде трајно решење, а не да се само сваке године одлаже примена спорне одредбе Закона.

На истој седници, проф. Константинидис је упознао Управни одбор да је 5. новембра 2014. године у Београду, потписан Меморандум о сарадњи између Коморе здравствених установа Србије и Асоцијације приватних здравствених установа и приватних пракси Србије и навео да су на оснивачкој скупштини Асоцијације говорили само министар здравља и председник Управног одбора Коморе. Према речима председника Управног одбора, Меморандум садржи неколико најопштијих циљева сарадње јер заједничко наступање у овом моменту још није могуће, а десиће се само у случају потребе. Тако нпр. став је да процедуру учлањења у удружење НОРЕ приватне здравствене установе и приватна пракса - чланице Асоцијације морају да прођу саме, независно од Коморе. Меморандумом је предвиђено и оснивање Координационог тела, без могућности прегласавања, на чијем челу би, за почетак, био један од три члана из руководства Коморе. Истакавши да ову сарадњу подржавају све надлежне институције у Републици, проф. Константинидис је позвао Управни одбор да подржи Меморандум, што је Управни одбор и учинио, дајући једногласну подршку Меморандуму о сарадњи између Коморе здравствених установа Србије и Асоцијације приватних здравствених установа и приватних пракси Србије, закљученом у Београду, 5. новембра 2014. године.

Управни одбор, на овој седници изабрао је доц. др Мирослава Чавлина, дипл. ецц из Опште болнице Суботица, на функцију заменика председника Управног одбора, уместо прим. др Весне Ђурић, која више није директор Дома здравља Шабац. Председник Управног одбора проф. др Георгиос Константинидис захвалио се прим. др Весни Ђурић на досадашњој успешној сарадњи, нагласивши да је Управни одбор у др Весни Ђурић имао врло квалитетног заменика председника и савесног директора установе.

У наставку седнице, више чланова Управног одбора, указало је на бројне проблеме са којима се здравствене установе суочавају у примени Закона о јавним набавкама и предложило да Комора покрене Иницијативу за измену и допуну овог Закона. Секретар Коморе Драган Морача предочио је Управном одбору прописану процедуру за покретање једне овакве Иницијативе и навео да, сагласно Статуту Коморе и Пословнику о раду Управног одбора Коморе, одлуку о покретању Иницијативе за измену и допуну закона доноси Управни одбор, на предлог Комисије за правна и економско-финансијска питања. Стручна служба Коморе, претходно би позвала све чланице Коморе да дају конкретне предлоге измена и допуна поменутог Закона, да би се добила што квалитенија решења.

На седници, одржаној **22.12.2014.** године, Управни одбор је разматрао Извештај о Иницијативи Коморе за измену и допуну Закона о буџетском систему. Секретар Коморе Драган Морача обавестио је чланове Управног одбора да је Комора, преко Министарства здравља, 26.09.2014. године поднела обновљену Иницијативу са захтевом да здравствене установе имају исти статус као високообразовне, научне и установе културе, које су задржале право располагања сопственим средствима. Министарство здравља подржало је овај захтев Коморе и упутило га Министарству финансија. Међутим, пре пар дана на сајту Владе и Народне скупштине Републике Србије објављен је текст предлога Закона о изменама и допунама Закона о буџетском систему, који не садржи измене и допуне, предложене од стране Коморе.

Секретар Коморе, тим поводом, предложио је текст закључака о којима би се, након расправе, изјаснио Управни одбор.

Опширније о расправи и усвојеним закључцима Управног одбора тим поводом - у другом делу Извештаја.

 На истој седници, председник Управног одбора проф. Константинидис известио је Управни одбор да је од стране др Мирјане Милетић, директорке Дома здравља Ћуприја, упознат са проблемом који ова здравствена установа има по питању стоматолога, чије не решавање је довело до великог дуга према тој категорији запослених и на крају, након судског епилога и извршних пресуда, до блокаде рачуна здравствене установе. Др Милетић је тражила да Управни одбор заузме став по овом питању и о томе донесе одговарајућу одлуку. Констатујући да је више пута до сада на својим седницама указивао да је стоматологија, према важећим законским решењима, велики проблем који све већи број здравствених установа доводи у неприлику, Управни одбор Коморе је, на предлог проф. Константинидиса, усвојио закључак којим је подржао иницијативу менаџмента Дома здравља Ћуприја да проблем стоматологије, као ургентно питање у здравственом систему Републике, буде решен у најкраћем року. Истовремено, Управни одбор Коморе поново је апеловао на надлежне државне органе да увиде озбиљност ситуације и донесу одлуке које ће системски и трајно решити проблем стоматологије, у интересу свих здравствених установа које су у њега укључене, а све у циљу превенирања судских поступака и законитог и успешног пословања.

Поводом изнетих сумњи појединих чланова Управног одбора у ефекте најављеног социјалног програма предвиђеног за решавање вишка запослених (стоматолога) у здравству, обзиром да није решен проблем исплате њихових заосталих плата (зарада) и накнада, Управни одбор је својим закључком указао надлежним државним органима на чињеницу да најављени социјални програм, предвиђен за решавање вишка запослених у здравству, неће моћи да буде у целости спроведен, док се најпре не реше стара дуговања појединих здравствених установа према запосленима.

1. **Надзорни одбор**

У функцији органа унутрашње контроле, надлежног да контролише законитост рада и пословања Коморе, Надзорни одбор је, на седници, одржаној дана **6. 03. 2014.** године, разматрао предлоге: Извештаја о раду Коморе за 2013. годину и Извештаја о финансијском пословању Коморе за 2013. годину.

Уз Закључак да су поменути акти у складу са Законом, Статутом и општим актима Коморе, исти су упућени Управном одбору Коморе на разматрање.

 На истој седници, Надзорни одбор Коморе је покренуо иницијативу за измену и допуну Статута Коморе којом се Комора прецизније дефинише као удружење и недобитна организација, под шифром 94.11 - „делатност пословних удружења и удружења послодаваца“ у Регистру јединица разврставања, о чему је већ било речи на почетку овог Извештаја.

**4. Комисије Скупштине и Управног одбора Коморе**

Ради обављања одређених послова из своје надлежности, Скупштина и Управни одбор Коморе, сагласно Статуту Коморе, образују радна тела - комисије, чија је надлежност утврђена Пословником о раду Скупштине одн. Управног одбора. Чланови комисија су овлашћени представници здравствених установа - чланица Коморе.

**Статутарна комисија** Скупштине Коморе, дана **11.03.2014.** године, дала је, електронским путем, позитивно мишљење о предложеним изменама и допунама члана 6, став 1. и алинеја 1. и 14, истог члана Статута Коморе који дефинишу делатност Коморе и опредељују шифру делатности. Мишљење је дато, на основу чл. 39. и 41. Статута Коморе, по којима Скупштина Коморе доноси, односно мења и допуњује Статут, на предлог Управног одбора, уз прибављено мишљење Статутарне комисије.

**Комисија за примарни ниво здравствене заштите**, на седници одржаној **29.08.2014.** године, разматрала је актуелне проблеме финансирања плата, путних трошкова и јубиларних награда за неуговорене раднике, статус неуговорених лекара, прелазак уговорених радника из једне филијале у другу, као и проблеме везане за повраћај бонитета за лекове Републичком фонду за здравствено осигурање.

Након краћег уводног излагања председника Комисије др Лоди Габора, чланови Комисије су од актуелних проблема са којима се суочавају здравствене установе примарног нивоа здравствене заштите, издвојили следеће:

- наслеђени и још увек нерешен проблем решавања правног статуса и проблема исплате заосталих зарада и накнада радницима који су од 2006. године евидентирани као неуговорени, што за последицу има судске спорове, блокаду рачуна и онемогућавање редовног процеса рада здравствених установа,

- лекарима домова здравља, које плаћа оснивач – локална самоуправа, није омогућено добијање ИД броја, чиме им је ускраћено право да прописују лекове на рецепт,

- онемогућавање преласка уговореног радника из једне у другу здравствену установу, у складу са кадровским планом и поред тога што се тиме не ремети укупан број запослених на нивоу РФЗО,

- обавезивање апотека да на посебан рачун дирекције РФЗО уплате средства одобрена на име бонитета за уредно плаћање у 2012. и 2013. години, који бонитети су остваривани искључиво добром пословном политиком здравствене установе, а не заслугом РФЗО. С тим у вези, посебно је указано да се пословање здравствених установа, па и апотека, своди на буџетску годину, те било какво умањење средстава опредељених за текуће пословање, као што је повраћај бонитета за претходне две године, није у складу са прописима. Овде посебно треба имати у виду да РФЗО приватним апотекама плаћа лекове по фондовским ценама, а оне лекове не набављају на тендеру, што додатно доприноси нелојалној конкуренцији између државних и приватних апотека. Овај проблем је најдрастичнији у малим општинама у којима апотеке, због смањеног промета и нелојалне конкуренције приватног сектора, нису више у стању да од марже покрију трошкове пословања и исплате припадајуће зараде запосленима.

Наведене проблеме везане за правни статус и исплату заосталих зарада и накнада неуговореним радницима и за повраћај бонитета за лекове, по мишљењу чланова Комисије, могуће је решити ефикасном и доследном применом важећих прописа, док је за решавање проблема добијања ИД броја лекарима које плаћа локална самоуправа и проблема преласка уговореног радника из једне у другу здравствену установу, у складу са Кадровским планом, неопходно активно учешће Министарства здравља и оснивача, као и Републичког фонда за здравствено осигурање.

На предлог председника Комисије, др Лоди Габора, чланови Комисије за примарни ниво здравствене заштите, затим су једногласно усвојили следеће:

З А К Љ У Ч К Е

1. Запосленима на неодређено време, који су 2006. године постали или су у једном

периоду били неуговорени радници, а за чије плате се не могу обезбедити средства из других извора, неопходно је обезбедити средства за отпремнине и заостале зараде (плате) и тако коначно решити овај проблем, сагласно члану 172. Закона о здравственој заштити, који прописује: „Права, дужности и одговорности запослених у здравственој установи, односно приватној пракси, остварују се у складу са прописима о раду, ако овим законом није другачије одређено“.

1. Сагледати вишкове и мањкове запослених у свим здравственим установама, по броју и структури, пре израде буџета и финансијских планова за наредну годину и овај проблем бар делимично решити у оквиру кадровског плана на нивоу државе, тако што ће се вишкови запослених преусмеравати из једне у другу регионалну филијалу РФЗО.

 3. Лекарима који су запослени у здравственим установама на терет средстава

оснивача - локалне самоуправе, омогућити добијање ИД броја како би могли да преписују лекове на рецепт и фактуришу услуге.

 4. Неопходно је да Министарство здравља убрза процедуру давања мишљења у случају потребе за заснивањем радног односа са новим лицем, када се ради о дефицитарном кадру, на основу којег Комисија Министарства финансија мериторно одлучује.

 5 Захтева се да РФЗО повуче одлуке о повраћају средстава које су здравствене установе добиле на име бонитета за лекове који се издају на лекарски рецепт за 2012. и 2013. годину због тога што су та средства потрошена. Повраћај средстава би теретио текућу годину што, нити је у складу са буџетским принципом финансирања, нити може остати без последица по текуће пословање и снабдевање лековима. Повраћај средстава по основу добијених бонитета апотека од добављача имао би смисла у случају редовног измирења обавеза од стране РФЗО. Повраћај средстава имао би смисла само у текућој буџетској години и плаћања лекова и приватним и државним апотекама по истим ценама. Овако, апотеке у сеоским срединама, због пада промета услед нездраве конкуренције приватних апотека, долазе у ситуацију да од марже не могу да зараде ни за своје плате. Уколико држава не заштити такве апотеке оне ће се временом угасити.

 6. Закључке доставити Управном одбору Коморе на усвајање.

**Комисија за правна и економско-финансијска питања** одржала је у 2014. године две седнице.

На седници ове комисије, одржаној **24.04.2014.** године, разматрајући Информацију по коначном обрачуну припадајуће накнаде здравственим установама из Плана мреже за 2013. годину, коју је сачинила Стручна служба Коморе здравствених установа на основу података добијених од Републичког фонда за здравствено осигурање, чланови комисије су нагласили да треба инсистирати на обрачунском принципу и признавању обавеза из претходног периода и истакли значај односа на релацији: оснивач - Министарство здравља - Републички фонд за здравствено осигурање.

Питање текућег и инвестиционог одржавања здравствених установа, по мишљењу чланова Комисије, је актуелан проблем, који у пракси није добро решен. Инвестиционо одржавање треба да иде на терет оснивача. Код апотека, остао је нерешен проблем бонитета, за шта се чека закључак Владе. Приметан је и неравноправан положај државних и приватних апотека. Позитивно је што су смањени дугови РФЗО према апотекама. Што се тиче плата, уочава се проблем финансирања алтернативне стручне спреме, што је контролом Републичког фонда оспорено. Код примарне здравствене заштите хроничан проблем је пракса: више фактурисано – мање признато. Питање запошљавања инвалида није адекватно регулисано. Код рехабилитационих центара постоји проблем непризнавања до уговореног износа фактурисаних услуга. Висок је и ниво оспорења амбулантних услуга. Стопу инфлације треба методолошки пратити и инсистирати на активностима које ће довести и до признавања трошкова из претходног периода.

Закључујући расправу о Информацији по коначном обрачуну припадајуће накнаде здравственим установама из Плана мреже за 2013. годину, Комисија за правна и економско-финансијска питања усвојила је следеће:

З А К Љ У Ч К Е

1. Потребно је изменити методологију тзв. коначног обрачуна, који није прилагођен рачуноводственим прописима. То је једна системска ствар, која за последицу има нерешено питање финансирања обавеза из претходног периода.
2. Проблем је финансирање и обавеза које нису ушле у јавни дуг, а које по правилу иду на терет сопствених прихода, што захтева измене Закона о буџетском систему.
3. Постоји несклад на релацији инвестиционо – текуће одржавање у здравственим установама. Неопходно је системски уредити ту област између установа, оснивача и РФЗО.
4. Нерешено је и питање зарада у здравству код алтернативне стручне спреме, који постоји још од 1971. године. Већи део установа у том случају исплатио је плате на рачун сопствених средстава, што је ставило многе установе у незавидну ситуацију. Затим, Уредба о коефицијентима неусаглашена је у делу додатака за руковођење.

На седници **Комисије за правна и економско-финансијска питања**, одржаној **28.05.2014.** године разматрана је Анализа финансијског пословања здравствених установа Србије за период 01.01-31.12.2013. године.

На образложени предлог председника комисије доц. др Мирослава Чавлина, а након одржане расправе, чланови комисије су прихватили, да за сада Анализа пословања здравствених установа Србије носи назив Анализа финансијских извештаја здравствених установа Србије, као и да Анализа садржи следеће уводне напомене:

"Приказана анализа финансијских извештаја здравствених установа Србије за период 01.01-31.12.2013. године пружа корисну основу за пословно информисање, уз нужно истицање значајних ограничења која поставља примењена методологија израде рачуноводствено-финансијских извештаја, пре свега тзв. "готовински принцип". Постојећи систем финансијког извештавања не афирмише принципе релевантности и поузданости у приказивању успешности пословања здравствених установа и стога истичемо да би основни предуслов за боље пословно информисање била функционалнија рачуноводствено-финансијска регулатива, пре свега тзв. "обрачунски принцип“.

Поред наведног, за свеобухватнију анализу пословања здравствених установа било би неопходно поћи од здравствених потреба становништва и њиховог одсликавања у Финансијском плану Републичког фонда за здравствено осигурање, односно здравствених установа. У том контексту, Комора здравствених установа Србије ће израдити полазне основе за дефинисање јединственог модела индикатора за анализу, на бази финансијских и нефинансијских (медицинских) показатеља, којим би се покушало на потпунији и целовитији начин приказати пословање здравствених установа у Републици Србији. Имајући у виду претходно изнето, у даљем приказу следи анализа базирана на  званичним финансијским извештајима здравствених установа Републике Србије за период 01.01-31.12.2013. године.“

**II РЕАЛИЗАЦИЈА ПЛАНСКИХ ЗАДАТАКА КОМОРЕ**

 **1. Учешће у реформи здравственог система Србије**

Учешће у реформи здравственог система Србије статутарна је обавеза Коморе. У циљу обезбеђивања доступне, ефикасне и квалитетне здравствене заштите, Комора, својим аргументованим предлозима и сугестијама, активно учествује у побољшању закона и других прописа који регулишу област здравствене заштите и организације здравствене службе у Републици Србији. Оцењујући да би примена Закона о буџетском систему, у делу који предвиђа ускраћивање располагања сопственим средствима здравственим установама, нанела велику штету читавом здравственом систему, а неким здравственим установама и потпуно онемогућила рад, Комора је у 2014. години, приоритет дала активностима на реализацији своје Иницијативе за измену и допуну Закона о буџетском систему.

Иницијатива Коморе за измену и допуну Закона о буџетском систему била је предмет разматрања Управног одбора Коморе, на седницама одржаним 25.09, 27.11 и 22.12.2014. године.

На седници Управног одбора, одржаној **25.09.2014.** године, председник Управног одбора проф. др Георгиос Константинидис подсетио је да је Комора пре годину и по дана покренула Иницијативу за измену и допуну Закона о буџетском систему, а у вези располагања сопственим средствима здравствених установа. Тада је примена спорних законских одредби одложена до 01. јануара 2015. године, делом захваљујући и иницијативи Коморе.

Секретар Коморе Драган Морача упознао је Управни одбор са садржином Иницијативе за измену и допуну Закона о буџетском систему и разлозима за њено покретање и навео да је овај Закон измењен 2012. године тако што је извршена дислокација сопствених средстава здравствених установа из домена њиховог располагања. Комора здравствених установа Србије, као легитимни заступник свих здравствених установа у државној својини, Иницијативом тражи измену и допуну члана 47. ставова 2. и 3. Закона о изменама и допунама Закона о буџетском систему из 2012. године, тако да се у ставу 2. члана 47. бришу речи: „**као и корисници средстава организација за обавезно социјално осигурање**“ јер над здравственим установама, у највећем делу, оснивач, преко директног корисника буџетских средстава, не врши законом утврђена права у погледу њиховог финансирања, као и да се став 3. истог члана допуни, тако да гласи: „Изузетно од ст. 1. и 2. овог члана, приходи по основу наплате судских такси, као и приходи које својом делатношћу остваре **здравствене**, високообразовне и научне установе и установе културе, чији су оснивачи Република Србија и органи локалне власти, задржавају карактер сопствених прихода и користе се за намене утврђене посебним законом.“ Секретар Коморе је на крају нагласио да су Иницијативу Коморе подржале и двадесет две чланице Удружења специјалних болница за рехабилитацију.

С обзиром да, поводом покренуте Иницијативе Коморе за измену и допуну члана 47. ставова 2. и 3. Закона о изменама и допунама Закона о буџетском систему из 2012. године, у међувремену, није било реакција, у смислу да се она прихвати, Управни одбор је на овој седници донео одлуку којом је исту Иницијативу обновио и са писаним образложењем упутио је Министарству финансија, Министарству здравља и Републичком фонду за здравствено осигурање.

**Напомена:** текст образложења Иницијативе Коморе објављен је на сајту Коморе.

На седници Управног одбора, одржаној **27.11.2014.** године, председник Управног одбора нагласио је да су Министарство здравља и Републички фонд за здравствено осигурање подржали Иницијативу Коморе за измену Закона о буџетском систему – да се здравствене установе изузму од лишавања располагања сопственим средствима. Интенција је да то буде трајно решење, а не да се само сваке године одлаже примена спорне одредбе Закона.

На седници Управног одбора, која је сазвана по хитном поступку дана **22.12.2014.** године, секретар Коморе Драган Морача обавестио је чланове Управног одбора да је на сајту Владе и Народне скупштине Републике Србије објављен текст предлога Закона о изменама и допунама Закона о буџетском систему, који не садржи измене и допуне које је предложила Комора. Драган Морача је подсетио да је Комора, преко Министарства здравља, 26.09.2014. године поднела Иницијативу за измену и допуну Закона о буџетском систему, са захтевом да здравствене установе имају исти статус као високообразовне, научне и установе културе, које су задржале право располагања сопственим приходима, да је Министарство здравља подржало овај захтев Коморе и упутило га Министарству финансија, као и да се са Иницијативом сагласио и Републички фонд за здравствено осигурање. Новонастала ситуација оцењена је од стране руководства Коморе као алармантна, одмах је сазвана ова седница Управног одбора, а заказана је и конференција за медије. Руководство Коморе затражило је и хитан пријем код министра финансија др Душана Вујовића и о свему обавестило проф. др Славицу Ђукић Дејановић, председницу Одбора за здравље и породицу Народне скупштине.

Секретар Коморе је нагласио да Комора неће одустати од своје Иницијативу, да су разлози за њено доношење и даље актуелни и да их нико до сада није оспорио. А неспорно је, наставио је секретар Коморе, да здравствене установе немају до детаља разрађен план употребе сопствених прихода, да финансијски планови установа нису инкорпорирани у финансијски план РФЗО и да не постоји упутство Фонда о начину поступања са сопственим приходима. Наведене чињенице потврђују став Коморе - да се нису стекли, ни технички, ни стварни услови да се спорне одредбе Закона о буџетском систему примене у пракси.

Секретар Коморе, такође је известио Управни одбор да је тога јутра одржан састанак Одбора за здравље и породицу Народне скупштине, на коме су представници Министарства финансија изјавили да и они сматрају да се нису стекли потребни услови за примену Закона о буџетском систему у делу располагања сопственим средствима здравствених установа и да ће примена тих одредби Закона у 2015. години бити одложена, уз добре изгледе да и сам Закон буде промењен.

Закључујући излагање, секретар Коморе је предложио Управном одбору да, поводом новонастале ситуације у вези Иницијативе Коморе, усвоји закључке које је приложио.

Слободан Аћимовић, в.д. заменика директора Републичког фонда за здравствено осигурање који је, поводом усвајања финансијског плана РФЗО за 2015. годину, присуствовао седници Одбора за здравље и породицу, потврдио је да је на седници Одбора Народне скупштине речено да ће се примена спорних одредби Закона о буџетском систему одложити, уз образложење да се још нису стекли услови за њихово спровођење у пракси, а да се трајно решење овог питања очекује у току 2015. године.

Председник Управног одбора Коморе проф. др Георгиос Константинидис потврдио је да се неће одустати од Иницијативе јер је обавеза Коморе да укаже на све проблеме са којима би се суочиле здравствене установе у случају да Иницијатива Коморе не буде прихваћена. Представници Коморе, према његовим речима, имају контакте, непосредне и посредне, којима могу да утичу на одлуку Народне скупштине током ове године, али у овом тренутку немају ни техничке, ни правне могућности да предложе неки званични амандман на Закон.

Прихватајући поднети предлог секретара Коморе, Управни одбор, затим је једногласно усвојио следеће:

З А К Љ У Ч К Е

1. Комора здравствених установа Србије подржава реформске мере Владе Републике

 Србије, усмерене ка успостављању макроекономске и финансијске стабилности у

 земљи.

1. Комора подржава и све активности Министарства здравља усмерене у том правцу.
2. Комора не одустаје од поднете Иницијативе да се, у погледу располагања сопственим приходима, здравствене установе изједначе са високообразовним, научним и установама културе и у том смислу ће почетком 2015. године обновити своју Иницијативу.
3. Комора сматра да се нису стекли услови за примену Закона о буџетском систему у делу који регулише располагање сопственим средствима у здравственим установама те зато тражи одлагање примене тих одредби најмање до краја 2015. године, односно до одлуке о Иницијативи Коморе.
4. Ове закључке упутити Министарству здравља и Министарству финансија.

**2. Радно-правни статус запослених у здравственим установама и**

 **колективно уговарање**

Проблеми везани за радно-правни статус запослених у здравственим установама више пута су били тема о којој се расправљало на седницама органа и радних тела Коморе, током 2014. године.

Тешкоће са којима су се, суочавале здравствене установе у овој области односиле су се, између осталих, на Кадровске планове, заснивање радног односа, посебно са дефицитарним кадром и праксу РФЗО да код сваког смањења броја запослених, здравственој установи аутоматски умањује средства за плате.

Најчешћи проблеми здравствених установа везани су за: нерешени радно-правни статус неуговорених радника; предуго чекање на мишљење Министарства здравља у случају потребе запошљавања неопходних кадрова; исплату отпремнина код одласка у пензију у висини неопорезивог дела, који износ је нижи од износа утврђеног Посебним колективним уговором за здравствене установе; обезбеђивање плата из сопствених средстава за новопримљене запослене, иако је реч о уговореним радницима, обухваћеним Кадровским планом здравствене установе.

Посебно истичемо проблем нерешеног радно-правног статуса тзв. неуговорених радника и њиховог права на исплату заосталих зарада и накнада. Појам “неуговорени радник” увео је Републички фонд за здравствено осигурање и везан је за финансирање. Неуговорени радник, међутим, није категорија радног права. Неуговорени радник, такође је запослен на неодређено време, има закључен уговор о раду и право на плату (зараду) за свој рад, под једнаким условима као и уговорени радник.

Наведени проблем кулминирао је у протеклој години када су правоснажне пресуде судова, у споровима које су неуговорени радници водили и добили против својих установа због неисплаћених зарада и накнада, постале извршне и наплативе. Појединим здравственим установама, због тога су блокирани рачуни, а рад и пословање доведени у питање.

**3. Финансијско пословање здравствених установа**

Стручна служба Коморе, у 2014. години, сачинила је три информације о финансијском пословању здравствених установа и то за периоде: јануар-децембар 2013. године, јануар-јуни 2014. године и период јануар-септембар 2014. године.

Информацијама су обухваћене све здравствене установе у Србији, које су основане сагласно Плану мреже здравствених установа и које су у обавези да примењују прописе о буџетском рачуноводству.

 Стручна служба Коморе је све податке о финансијском пословању здравствених установа за горе наведене периоде, које је прикупила и обрадила, објавила у „Билтену” Коморе и доставила свим здравственим установама Србије – чланицама Коморе, Министарству здравља и Републичком фонду за здравствено осигурање.

**III РАД СТРУЧНЕ СЛУЖБЕ КОМОРЕ**

**1. Активности за потребе органа Коморе**

Рад Стручне службе Коморе у извештајном периоду одвијао се у складу са Планом рада и превасходно био усмерен на пружање стручне помоћи органима и радним телима Коморе. У том смислу, Стручна служба је сачинила више писаних материјала који су били предмет разматрања и усвајања од стране Скупштине Коморе, Управног одбора и комисија, а који су се, поред осталог, односили на актуелна питања у здравству, планове рада и набавке, као и на извештаје о финасијском пословању Коморе. Стручна служба је, за потребе органа Коморе, припремала одговарајуће информације, одлуке, закључке, записнике и сл. Такође, у оквиру своје надлежности, Стручна служба се старала о спровођењу појединих одлука и закључака.

**2. Аналитички послови и саветодавне услуге**

 Пружање непосредне стручне помоћи у решавању конкретних проблема здравствених установа из економско-финансијске и правне области обављало се давањем мишљења и упућивањем на прописе који регулишу спорну област.

Стручна служба Коморе је, по захтеву и за потребе својих чланица, пружала стручну помоћ у следећим областима:

* Анализе економско - финансијског пословања здравствених установа, приликом формулисања примедби на записнике о обрачуну припадајуће накнаде и захтева за анексирање уговора;
* Радних односа, обрачуна зарада, књижења, фактурисања, планирања, јавних набавки и сл., путем писаних и телефонских одговора;
* Обавезе у вези са исплатом јубиларних награда;
* Примене Инструкције за израду завршног рачуна;

**3. Активности везане за сарадњу Коморе са надлежним државним органима и организацијама**

Сарадња Коморе, пре свих са Министарством здравља и Републичким фондом за здравствено осигурање, остваривала се приликом подношења предлога, примедби и сугестија поводом израде и измена и допуна закона и подзаконских аката, затим прибављањем тумачења закона и подзаконских аката, као и код израде анализа и информација, по захтеву Министарства здравља или Републичког фонда за здравствено осигурање.

Од ових активности, посебно наводимо:

* Покретање Иницијативе за измену и допуну Закона о буџетском систему;
* Прибављање званичних тумачења одредби Закона о буџетском систему, Закона о професионалној рехабилитацији и запошљавању особа са инвалидитетом, Правилника о уговарању и Правилника о вршењу контроле;
* Анализу извештаја о финансијском пословању здравствених установа за шест, девет и дванаест месеци, поводом које је одржан састанак у Републичком фонду у циљу указивања на конкретне проблеме у начину финансирања здравствене заштите који не уважава специфичности појединачних установа;

Комора здравствених установа Србије, током 2014. године, успешно је завршила неке од пројеката започетих у претходном периоду те се укључила у нове активности од којих посебно важним сматрамо оне које се тичу међународне сарадње.

Један од пројеката који је започет у 2013, а довршен у 2014. години је пројекат „Болнице без корупције“ у ком је Комора учествовала као партнер удружењу грађана „Србија у покрету“. Пројекат је спроведен у пет болница у Србији у којима су примењене три антикорупцијске мере. Резултати шестомесечног пројекта представљени су на конференцији за медије у Београду 23. 06. 2014. године, а показали су смањење перцепције корупције у здравству и бољу информисаност грађана о механизмима које могу да користе у борби против корупције. На конференцији за медије, који су показали велико интересовање за пројекат „Болнице без корупције“, испред Коморе здравствених установа Србије говорио је проф. др Георгиос Константинидис, председник Управног одбора Коморе.

На плану међународне активности, Комора здравствених установа Србије, током 2014. године имала је значајан ангажман. Осим редовних активности у оквиру Европског удружења болница (НОРЕ), чији је Комора придружени члан, а које подразумевају учешће представника Коморе на међународним скуповима ове асоцијације, Комора је била домаћин националним координаторима и „официрима за везу“ - НОРЕ, на скупу који је

одржан 27 – 28 новембра. Скуп је био прилика да се размене искуства, дискутује о најактуелнијим питањима европског здравства, а договорена је и међународна размена у оквиру које ће два представника из Србије боравити у Немачкој и Холандији.

**4. Саветовања, стручни састанци, издавачка делатност и информисање**

Стручна служба је организовала два саветовања и више стручних састанака у циљу пружања непосредне стручне помоћи здравственим установама из економско-финансијске и правне области.

 Током 2014. године, организована су **два** саветовања и то:

**I** У Специјалној болници за болести штитасте жлезде и болести метаболизма „Чигота” на Златибору, од **18. до 20. јуна 2014**. године, са темама:

1. Макроекономска кретања у Републици Србији и финансијско пословање здравствених установа;
2. Унапређење здравственог менаџмента у Републици Србији;
3. Измене и допуне Закона о раду;
4. Мапирање пословног процеса у здравственим установама;
5. Буџетско рачуноводство у складу са законском и интерном регулативом код здравствених установа и састављање периодичног извештаја за период јануар-јун 2014.године;
6. Планирање у интерној ревизији у здравственим установама;
7. Доношење и примена интерног акта о јавним набавкама у здравственим

установама.

**II** У Специјалној болници за лечење и рехабилитацију „Меркур” у Врњачкој Бањи, од **3. до 5. децембра 2014.** године, са темама:

1. Финансирање система здравствене заштите у Републици Србији;

 2. Финансирање здравствених установа у 2015. години;

 3. Континуирано унапређење здравственог менаџмента ка побољшању

 здравственог система у Републици Србији;

 4. Усклађивање аката са изменама и допунама Закона о раду;

 5. Припреме и састављање годишњег финансијског извештаја за 2014. годину;

 6. Оквирни споразум о јавним набавкама.

 Стручна служба је за оба саветовања припремила писане материјале и одговоре на питања, који су штампани и у форми „Билтена“ достављени свим здравственим установама Србије – чланицама Коморе. Поред ангажовања компетентних предавача за теме које су обрађиване на овим саветовањима, значајан допринос дали су и представници Стручне службе Коморе, својим излагањима и текстовима.

Преко „Билтена“, осим поменутих материјала за саветовања, здравствене установе су информисане и о свим актуелним питањима везаним за финансирање здравствене заштите и резултате пословања здравствених установа. Садржину тих „Билтена“ чинили су табеларни прикази и упоредне анализе из економско-финансијске области и то:

* Анализа финансијских извештаја здравствених установа;
* Анализа Коначног обрачуна припадајуће накнаде здравствених установа;
* Упроредна анализа услова пословања, имајући у виду расположива средства на почетку године, предрачун средстава за текућу годину и укупне обавезе;
* Анализа прихода и расхода, по изворима финансирања.

У 2014. години издато је укупно **седам** бројева „Билтена“.

Преко свог стручног часописа „Здравствена заштита'', Комора информише здравствене установе о новинама из различитих области здравствене делатности, медицинских наука, социјалне медицине и друштвено - економских односа у здравству. У складу са утврђеном програмском оријентацијом часописа, у њему се објављују научни и стручни радови који се односе на здравствену заштиту и здравствено стање становништва, затим на организацију рада, пословање и развој здравствене службе, систем квалитета, информатику и менаџмент.

У протеклој години издато је **шест** бројева часописа.

На плану информисања, Комора је, током 2014. године организовала активности у медијима, од којих су се по значају издвојиле оне везане за обавештавање јавности о Иницијативи Коморе за измену и допуну Закона о буџетском систему и проблемима са којима би се здравствене установе суочиле у случају укидања сопствених прихода. Извештаји о овом проблему, који је постао нарочито актуелан крајем године, појавили су се у бројним медијима (Бета, Тањуг, Блиц, Вечерње новости, РТВ и други) који су пренели ставове Коморе о овом питању, било кроз изјаве представника Коморе, било преношењем саопштења.

Сајт Коморе, у 2014. години, наставио је са подизањем нивоа квалитета, посебно по питању ажурности и повећања обима корисних података и обавештења. Поред најактуелнијих информација о раду Коморе, њених органа и радних тела, као и Стручне службе Коморе, заинтересовани су путем форума на сајту били у прилици да постављају питања из домена рада Коморе и на њих добију одговоре, као и да размењују мишљења и искуства везана за актуелна питања из области рада здравствених установа.

**5. Послови из области информатике**

 Стручна служба Коморе константно ажурира електронску базу са подацима о: врсти и броју здравствених установа (по седиштима и окрузима), директорима, финансијском пословању, броју запослених и др.

 **СЕКРЕТАР КОМОРЕ ПРЕДСЕДНИК УПРАВНОГ ОДБОРА**

 Драган Морача, дипл.правник проф. др Георгиос Константинидис